Boek: ‘God – Is daar ŉ ander antwoord?’Ben du Toit Die manuskrip van God – Is daar ŉ ander antwoord? was nie bedoel om gepubliseer te word nie. Dit was aanvanklik ŉ bestekopname van die skrywer se betrokkenheid by en blootstelling aan die NG Kerk-familie waarin hy gebore is, grootgeword en uiteindelik as predikant gedien het. Ben du Toit se eerste boek, God? Geloof in ŉ Postmoderne tyd, is in 2002 met die gesogte Andrew Murray-prys vir Christelike publikasies bekroon. Dit het ŉ woordeskat vir talle ander mense se reis gebied. Amper twee dekades later neem hy die vraag oor God en die relevansie van godsdiens en geloof verder. Vir baie mense sal sy jongste boek nie ŉ gemaklike leeservaring wees nie. Daar sal egter lesers wees wat ŉ eie bevrydende ervaring in hul verhouding met die kerk, geloof en met God sal beleef deur die boek te lees. En wat boonop ŉ woordeskat sal vind. Die afronding van die teks het aan die begin van die wêreldwye Covid-19-pandemie plaasgevind. God – Is daar ŉ ander antwoord? toon hoe die vraag na die betrokkenheid van God gevra word, net soos telkens in die verlede tydens ander krisisse. Net soos wat die Covid-19-pandemie ŉ nuwe era inlui, kan dié publikasie ŉ nuwe denkraamwerk ten opsigte van geloof inlui. Hier word baie name genoem en na vele stemme geluister. Uiteindelik gaan dit nie oor hulle as individue nie, maar wel, kollektief, oor Die Kerk – ŉ bepaalde verteenwoordiging van die verskynsel wat godsdiens genoem word. Maar inderwaarheid gaan dit nie eens oor hulle nie, maar oor God – terwyl die enigste manier waarop ons iets van God kan weet, deur die woorde en lewens van mense is. Dr. Ben du Toit is ŉ voormalige kommunikasie-direkteur van die NG sinode van die Wes- en Suid-Kaap. Hy is in 1950 in Malawi gebore. Du Toit het ŉ BA- en teologiegraad aan die Universiteit Stellenbosch voltooi en sy meesters- en doktorsgraad aan die Universiteit van Port Elizabeth verwerf ná buitelandse navorsing by die Graduate Theological Union in San Francisco, VSA. Sy vorige boek, God? Geloof in ŉ Postmoderne tyd, is in 2002 met die Andrew Murray-prys bekroon en in 2012 heruitgegee. Prys: R295,00* *Prys onderworpe aan verandering Koop die boek by Lapa Uitgewers